                            HUÑVRE AN DEN YAOUANK


Er gêriadennig-ze e oa eun den yaouank o krakveva sioulig. Tao a veze greet anezañ gand an oll. N’e-noa ket eur bomm leve war e ano. Da lavared eo e oa paour-raz. 


Med en despet d’an dienez a rene en or hêriadennig e veze prest da renta servij da gement den a houlenne harp ha skoazell digantañ. Ne oa den evid lavared e oa bet kaset da zutal gantañ. 


An deiz-se, edo an heol o terri e houzoug e lein an neñv ha Tao o kousked c’hwek e disheol eur wezenn goz. A-greiz-toud e oe dihunet an den yaounak en eul lamm. Goude beza dibikouzet e zaoulagad e welas dirazañ eun den gwisket gantañ dilladou loued. Hennez a lavare groñs dezañ: 


“Dihun Tao! dihun! ema ar rouanez o  hortoz ahanout.”


“Ar rouanez? Med n’anavezan ket anezi!” 


“Hi a oar piou out ha piou n’out ket koulskoude”, a respontas an den e zillad loued.  “Klask he-deus lakeet warnout. Gelled a hellez kredi ahanon hardiz!!

Deuz ganin! Hast afo!”

“Piou oh?”, a houlennas Tao. 


An estrañjour a reas eur skruj d’e skoaz. 


“Da betra e servijo dit gouzoud piou on? Ar rouanez he-deus ezomm ahanout ha pep hini er vro a oar n’out ket evid naha dond da zikouri a re a zo dalhet gand eur gwalleur bennag.”


Tao a jomas mud kent sevel en e zav ha da vond da heul an den. 


Goude eun hir a valeadenn eh en em gavjont e kreiz eur gêriadenn vraz a oa iskiz a-walh an tiez enni. En despet da-ze e kavas da Dao ez anaveze al leh-se madig a-walh.


Antreal a rejont en eun ti a oa seblant ar binvidigez warnañ. E kreiz eur zal vraz e oa eur vaouez kaer azezet war eur gador rouanez. Ganti war he fenn e oa eur gurunenn a oa warni diamantou lugernuz o teurel brao o sklêrijenn alaouret a-beb tu dezi. 


“Bennoz Doue evid beza deuet da weled ahanon”, a hiboudas ar rouanez. “Va rouantelez a zo kouezet warni eun enkadenn euz a re vrasa ha n’eus nemed eun den a hellfe sikouri anezi. Te eo an den-se!”


Tao a zaludas seven mestrez ar vro.


“Eun enor eo evidon renta servij deoh, va rouanez”, a hiboudas d’e dro ar paotr.


“Kent staga ganti e vo red dit ober anaoudegez gand va merh”, a gendalhas ar rouanez flour he mouez. “Gwir eo e ran va bugale gand va oll sujidi med va merh an hini eo a garan  dreist ar re all ha muioh egedon va-unan”.

D’an empoent e klevas Tao trouzig sklintin kleier alaouret o tintal brao hag eun dimezell gaer kenañ a zeuas tre er zal. 


Liou ar paper a oa ganti war he dremm hag he bleo du a oa kribet hir ha brao war he chouk. Seblant an dristidgez a oa warni. Mond a reas da deurel he fouez war eur gadorig priñsez alaouret a oa e-kichenn he mamm. 


Edo war-nez digeri he genou pa  reas gaol er zal eun intron  euz lez ar raouanez, berr warni ha torret dezi. 


Youhal a ree a-bouez he fenn: “An naer! an naer!”


 Ar rouanez a zavas en he sav.


"Setu-amañ ar wall blanedenn a zo kouezet warnom. Karget eo va merh da zevel en-dro eur gêriadenn veur all er penn all d’ar vro. Med ne deuio ket a-benn euz he hefridi hep beza skoazellet ganit”.

Ne dermas ket an den yaouank. Goude paket krog e dorn ar briñsez e tehont kuit asamblez dre guz euz ar palez.  


Eurveziou hag eurveziou e kendalhont da redeg hep kemer o alan. Gwelloh e oa dezo tremen dre ar ribouliou kamm-digamm a oa kuzet e-kreiz ar parkou. 

 
A-benn ar fin, berr warno ha torret dezo, eh en em gavjont e kêriadennig Tao. 


“Na sioul eo an traou amañ”, a hihoudas ar briñsez. 


 “Amañ n’eus riskl ebed da gaoud”, eme Dao war e bouezig.


“E peleh e vo savet ganeom ar gêriadenn-veur?” a houlennas ar briñsez. 


“Sevel eur gêriadenn-veur amañ”, a lavaras Tao. Gwir e oa ne ouie ket resiz petra ’oa c’hoant ar rouanez p’he-doa komzet dezañ. “Med morse ne deuin a-benn da zevel kement-se a baleziou uhel. N’eo ket va micher eo! N’on nemed eur houër euz ar re voutinna! n’eus ganin galloud ebed war an traou-ze!”


Ar briñsez a bare he sellou warnañ tra ma oa daelou diniver o redeg war he dioujod. 


“Te eo Tao memez tra! Te eo an den a ro sikour dre e gousk d’an oll”, a glemmiche an dimezell goant.`


“Gwir eo e reer Tao ahanon med....” 


Tao, echu gantañ an huñvre a oa deuet dezañ, a zihunas trumm. 

Hir e oa bet e gousk koulskoude. Du-hont, an heol a oa o vond da guzad. 


Hekleo  mouezig truezuz priñsez e huñvre a zassonne c’hoaz e pleg e skouarn. Med ar briñsez ne oa ket mui anezi. Ne oa en he flas nemed eun hed-gwenan o fraoñval diroll en-dro dezañ en eur zuna bleuniou al liorz. 


“Paour kêz gwenan”, a zoñjas ar paotr. “Kollet eo o hent ganto! Ne ouzont ket mui e peleh emaint o chom.Red e vo din lakaad da zevel eur ruskenn evito.”


A-benn nebeud eh en em gavas ar gwenan en o zi nevez-flamm. 


“Goulenn a ran ouzin va-unan euz peleh an diaoul e teuont? Ken laouen e seblantont beza oh ober o demeurañs en eur goudor nevez  savet . 


Med eun deiz, tra m’edo o tremen e-biou d’eul liorz e welas en he hreiz eur ruskenn dilezet.


“Drol eo memestra”, eme ar paotr d’al liorzour : “Ganeoh ez eus eur ruskenn dilezet ha ganin ez eus gwenan e-leiz. Ne vefe ket deoh toud ar gwenan-ze?”


“Marteze a-walh”, a respontas al liorzour. “Sachet eo o skasou ganto. N’ouzon ket ablamour da betra.”


Tao a zibradas sioulig toenn ar ruskenn. E foñs ar ruskenn, en e rodellou edo naer e huñvre. 


Deuet en-dro d’ar gêr e stagas da zevel ruskennou e-leiz evid degemer enno ar gwenan a felle dezo ober o demeurañs en e liorzig. 


Ken braz e oa o niver ma ne oa ket ar paotr evid konta anezo. Kemend a vel a deue diganto en eskemm d’ar goudor a  roe ar paotr chik-se dezo ma teuas Tao da veza pinvidig-mor e berr amzer.

Kontadenn chinaeg.  

